紙被行
作者：王炎
朝代：宋

paragraphs: 瑶姬不觸麒麟紅，金壺瀲灧琥珀濃。
狐裘公子喜夜永，杯行暖玉煩春葱。
簷頭雪花大如掌，洞房但覺春融融。
豈知有客方貪睡，漏盡更闌不能寐。
花紅玉白不相隨，頼有楮生爲伴侶。
生家住處近麻姑，亦能幻出冰肌膚。
絕嫌墨客蠅頭污，懶入官黄藏蠹魚。
寧隨人意任舒卷，雖則軟美非脂韋。
風姨霜女皆退舍，稍覺和氣生氍毹。
梅花破雪催寒去，春回人向花前醉。
女郎霧縠試輕衫，至此失時因坐廢。
綠槐影底夏日長，人間只要一味涼。
青奴元自不嫵媚，居然負恃能專房。
秋風一夜來消息，又却見渠先棄擲。
冬來復挽楮生歸，屬付蒼頭輕拂拭。
用則鋪張舍則藏，喜慍未嘗形玉色。
世事乘除無不然，安用動心三嘆息。